**Prentsa oharra**

Altza Hadi, Plazaragoaz batzordeak eta Donostiako Udala.

**“Altza Hadi 21 egun euskaraz” eta “Baietz 20 egun euskaraz Intxaurrondon” ekimenen aurkezpena**

Altza eta Intxaurrondoko euskararen ezagutza eta erabileraren artean dagoen desorekak kezkatuta, bertako euskaldunak ahalduntzea eta aktibatzea da ekimen horien helburu nagusia, hau da, norbanakoen hizkuntza portaeretan eragitea. Oso errotuta ditugun hainbat hizkuntza ohiturak kezka sortzen digu. Izan ere, portaera horiek erabilerari eragiten diote egunerokoan eta euskaldunok zalantza egiten dugu hainbat egoeren aurrean: denda batean euskaraz ez dakitenean, solaskideak euskaraz ulertu bai baina hitz egiteko gauza ez denean, euskaraz ez dakien batek inguru osoa erdarara bultzatzen duenean eta abar.

Eguneroko egoera hauetan euskaraz aritzea eta hortik ikasitakoa konpartitzea da Intxaurrondon eta Altzan proposatu dugun ekimenen helburu nagusietako bat. Modu kolektiboan esperientziak trukatzea eta aurrera begira pausoak ematea eta elkarren artean hizkuntza ohiturak adostea da lortu nahi duguna, azken batean. Hizkuntzaren kontua eremu pribatuan geratzen da gehienetan eta ekimen hauekin mahai gainera atera nahi da gaia.

Bi modu daude parte hartzeko. Belarriprest edo ahobizi izanez.

**Aho-biziak** euskaraz hitz egiteko prest daudenak dira. Jokaera aktiboa hartuko dute eta, gutxienez, astebetez euskaraz egingo diote ulertzen duenari. **Belarri-prestak** euskaraz entzuteko prest dauden pertsonak dira, dakienari hitz egiteko gonbitea egingo diote eta lagundu. Beraz, euskara ulertzeko gai izango dira.

Oso garrantzitsua da dakitenek hitz egitea baina hori bezain garrantzitsua da ulertzen duenak hitz egiten duenari entzutea. Horregatik deialdi berezia egin nahiko genuke belarriprestak izan daitezkeen horiei, parte hartzera anima daitezen.

Lagungarriak egingo zaizkien materialak banatuko zaizkie parte hartzaileei: identifikazio txapak, ideiategiak, Telp ikastarotik ateratako gomendio-sorta, zerbitzua euskaraz eskaintzen duten edo ulertzen duten establezimenduen merkataritza planoak eta Baduzu (Kontseiluak sortutako aplikazioa)

Bai Intxaurrondo eta baita Altzan egitasmoek oinarri edo osagai antzekoak badituzte ere, desberdinak dira euren artean.

**INTXAURRONDO**

Intxaurrondon 20 egun euskaraz auzo-erronka da, auzoko hainbat eragilek partekartzen duten kezka mahai gainean jarri eta batzordea osatu zen. Batzorde horretatik atera da erronka honen proposamena egiteko ideia. Ekimena euskara ulertzen edo hitz egiten duten intxaurrondotar guztiei zuzendua dago. Auzoko euskararen erabileran eragin eta ditugun hizkuntza jokabideen kontzientzia hartzeko esperientzia da.

Azaroaren 10ean 19:00etan egingo da hasiera ekitaldia Kultur Etxean eta azaroaren 12tik abenduaren 1a bitarte egingo da ekimena. Abenduaren 2an egingo da amaiera ekitaldia.

Intxaurrondon, hirutik batek ( %37,47) euskaraz daki eta hirutik bik( %66,17) ulertzen du. Egitasmo honekin euskaldunen artean euskaraz egitea nahi dugu, baita euskaraz ulertzen dutenekin ere, elkarrizketak elebidunak sustatuz, hau da euskaraz dakienak euskaraz ulertzen duenarekin euskaraz egiteko aukera zabaltzea, nahiz eta honek gazteleraz erantzun.

Erronka beraz, 250 Ahobizi eta 500 Belarriprest lortzea da.

Izen-ematea irekita dago <http://www.plazaragoaz.eus/>

**ALTZA**

Altzan, Intxaurrondon bezala, hainbat eragileetako ordezkarik osatzen duten Altza Hadi batzordea da egitasmoa koordinatzen eta antolatzen ari dena. Altza Hadi 21 egun euskaraz izena jarri diote egitasmoari.

Altza oso handia da eta, beraz, Altzako esparru bakoitzaren arabera lanketa desberdina egin da. Horregatik, hemen ere astebeteko hiru txanda egingo dira, baina txanda bakoitza Altzako gune batean zentratuko da. Hau da, lehenengo txanda Altzagaina eta Harrian egingo da, bigarrena Larratxon eta hirugarrena Herreran.

Erronka 212 Ahobizi eta 515 Belarriprest lortzea da.

Izen-ematea irekita dago <http://www.altzahadi.bizarrain.eus/>

**Txanda aldaketak**

Bi tokietan egingo dira txanda aldaketak ostiraletan 17:00ak aldera. Altzan tokiz aldatuko dira eta Intxaurrondon Intxaurrondo Berri Kultur Etxean egingo dira lehen bi txanda aldaketak eta hasiera ekitaldia, eta hirugarren txanda aldaketa, berriz, abenduaren 1ean egingo da Bernart Etxepare plazan Gaztañerre eguna baita.

**Merkataritza**

Aipatu gabe ezin utzi merkatariekin egin nahi den lanketa. Euskara ulertzen dutenei belarriprest izateko gonbitea egin nahi zaie.

